ભારતીય ફિલ્મજગતના રૂપેરી પરદે ઉત્કૃષ્ટ અભિનયથી શોભતી અનોખી ભૂમિકાઓ ભજવનારા અનન્ય અદાકારા શ્રીદેવીનું ગત શનિવારે 22 ફેબ્રુઆરીના રાતે દુબઈની ઝુમૈરા એમિરેટસ ટાવર હોટેલમાં આકસ્મિક અવસાન થયું હતું. પોતાના સરલ, સહજ અને ઉત્તમ અભિનયથી લાખો- કરોડ઼ો ફિલ્મરસિકોના હૃદયમાં સ્થાન મેળવનારાં અને હિન્દી ફિલ્મજગતમાં પ્રથમ પંકિતનું સ્થાન મેળવનારા લાજવાબ અભિનેત્રી શ્રીદેવીનાં 54 વરસની વયે થયેલાં અણધાર્યા અવસાનથી સમગ્ર ભારતનો ફિલ્મ ઉદ્યોગ અને કરોડો પ્રશંસકો શોકમાં ગરકાવ થઈ ગયાં છે. કપુર પરિવારના દુબઈ ખાતે આયોજિત લગ્ન- પ્રસંગે બોની કપુર – શ્રીદેવીનો પરિવાર દુબઈ ગયો હતો. બોની કપૂર – અનિલ કપુર અને સંજય કપુરના બહેનના દીકરા મોહિત મારવાહના લગ્નમાં સહુ ઉપસ્થિત રહ્યા હતા. આ પ્રસંગે બોલીવુડના અનેક કલાકારે , મિત્રો અને સગાં- સંબંધીઓએ લગ્નના વિવિધ કાર્યક્રમોમાં આનંદભેર ભાગ લીધો હતો. લગ્નનો ઉત્સવ પૂર્ણ થયાબાદ મહેમાનો ભારત પાછાં ફર્યા હતા. બોની કપૂર અને તેમની પુત્રી ખુશી પણ ભારત પરત આવ્યા હતા. શ્રીદેવીની મોટી પુત્રી જાહનવી એની ડેબ્યૂ ફિલ્મ ધડકના શૂટિંગમાં વ્યસ્ત હોવાને કારણે આ લગન સમારંભ માટે દુબઈ આવી શકી નહોતી. શ્રીદેવી એકલા દુબઈની હોટેલમાં રોકાયાં હતા. તેમને સરપ્રાઈઝ આપવા માટે તેમને ખાસ ડિનરમાં લઈ જવાના મનસૂબા સાથે બોની કપૂર શનિવારની રાતે દુબઈ પાછા ફર્યા હતા ત્યારે તેમમે હેટેલમાં પોતાના રૂમમાં આવીને શ્રીદેવી સાથે આશરે 15 મિનિટ વાત કરીને તેમને ડિનર માટે તૈયાર થવા કહયું હતું . ખાસ્સો સમય વિતવા છતાં બાથરૂમમાંથી શ્રીદેવી બહાર ન આવતા તેમણે બાથરૂમનો દરવાજો ખખડાવ્યા બાદ પણ કશો પ્રતિસાદ ન મળતા દરવાજો તોડીને અંદર પ્રવેશતા હકીકતની જાણ થઈ હતી. બાથરૂમમાં બાથટબમાં બેહોશ પડેલાં શ્રી દેવીને તાત્કાલિક હોસિપટલમાં લઈ જવામાં આવ્યાં હતાં, ત્યાં તબીબ દ્વારા એમનું પરીક્ષણ કરાતાં તેમનું અવસાન થયું હોવાનું જાહેર કરવામાં આવ્યું હતું.